Predkladacia správa 

Štúdia možností vydávania elektronického občianskeho preukazu pre použitie v elektronických systémoch verejnej správy je predkladaná na rokovanie vlády Slovenskej republiky na základe plnenia úlohy  č. 10) zavedenie občianskeho preukazu s čipovou kartou a zaručeným elektronickým podpisom, časti III. Akčné plány – informačná spoločnosť,  Stratégie konkurencieschopnosti SR do roku 2010 – schválenej uznesením vlády Slovenskej republiky č. 557 z 13. júla 2005.
 
Cieľom štúdie je posúdenie možnosti vydávania nových občianskych preukazov so zabudovaným kontaktným elektronickým čipom, ktorý je primárne určený na uloženie komponentov pre vytváranie zaručeného elektronického podpisu, ako základného predpokladu pre využívanie služieb e-governmentu. Pri realizácii úlohy sa zohľadňovala možnosť viacúčelového využitia čipu, to znamená jeho využitie v rámci e-governmentu, ako aj možnosť uloženia v čipe iných relevantných údajov o držiteľovi, vrátane biometrických prvkov.

V predkladanom materiáli sú uvedené technické a organizačné možnosti vydávania občianskeho preukazu s čipom a sú navrhnuté možnosti dátovej štruktúry čipu pre jeho viacúčelové využitie. V snahe nájsť najschodnejší, rýchly a ekonomicky najmenej náročný spôsob realizácie, je navrhnuté riešenie pre jeho použitie na vytváranie zaručeného elektronického podpisu. Toto riešenie predpokladá realizovať potrebné úpravy systémov v rámci bežiacich projektov na zabezpečenie vydávania nových občianskych preukazov k  1. 7. 2006. Nahrávanie dodatočných informácií do čipu by znamenalo zabezpečiť personalizáciu údajov na pracovisku Národného personalizačného centra a tým odhadované zvýšenie nákladov na projekt o viac ako 72 mil. Sk.

V materiáli sú ďalej uvedené technické požiadavky na elektronický čip, kde najdôležitejším kritériom je jeho certifikácia Národným bezpečnostným úradom podľa § 10 ods. 2 písm. j) zákona č. 215/2002 o elektronickom podpise a o zmene a doplnení niektorých zákonov.

Základným cieľom navrhovaného riešenia je vytvoriť predpoklady pre realizáciu a  používanie  elektronických služieb v rámci e-governmentu občanmi Slovenskej republiky a  poskytnutie vyššej dostupnosti bezpečného prostriedku (elektronického čipu) pre uloženie komponentov na vytváranie zaručeného elektronického podpisu v občianskom preukaze. Týmto sa podstatne zvýši možnosť používania zaručeného elektronického podpisu pre občana, ktorý bude mať pri podaní žiadosti o vydanie dokladu, voľbu medzi štandardným občianskym preukazom a preukazom s čipom. 

Výsledkom realizácie projektu nie je poskytovanie certifikačných služieb štátnou inštitúciou, ale len podpora zavedenia elektronického podpisu formou vydávania bezpečného prostriedku pre elektronický podpis v občianskom preukaze. Vydanie komponentov pre vytváranie zaručeného elektronického podpisu budú naďalej vykonávať akreditované certifikačné autority. Začiatok vydávania by bol možný po začatí vydávania nových občianskych preukazov vo forme polykarbonátovej karty plánovaného od 1. 7. 2006.

Predložená štúdia nemá finančný, ekonomický, environmentálny vplyv a ani vplyv na zamestnanosť a podnikateľské prostredie.